Hospitaal laat weet 99-jarige sy’s swangerDoris Ayling (99) met haar brief wat aandui sy is swanger Foto: Kate Shemilt ks1500294-1 ŉ 99-jarige oumagrootjie het ŉ brief ontvang waarin die hospitaal aanvoer sy is swanger. Doris Ayling van West Sussex in Engeland het dié verrassende nuus van die Fareham-gemeenskapshospitaal ontvang waarin hulle versoek dat sy by die voorgeboorte-eenheid sal aanmeld, berig die Bognor Regis Observer. Die brief bevat haar regte geboortedatum. Ayling vier in November haar 100ste verjaarsdag. Sy het drie kinders, sewe kleinkinders en 13 agterkleinkinders. Sy was glo nog nooit in enige hospitaal in Portsmouth nie en ken glad nie die Fareham-hospitaal nie. “Dis ŉ raaisel hoe ek die brief gekry het,” het sy gesê. “Ek het drie kinders gehad toe ek 20, 23 en 29 jaar oud was. Dit was genoeg. Ek hou die brief, want dit is nogal ŉ gesprekspunt.” ŉ Woordvoerder vir Portsmouth-hospitale se NHS Trust het aan die Independent gesê hulle het ŉ skrywe aan Ayling gerig. “Dit is ŉ seldsame administratiewe fout. Ons vra om verskoning vir enige onnodige angs wat die fout veroorsaak het.”